## Odluka Ustavnog suda Republike Hrvatske broj: U-III-572/1995 od 11. ožujka 1998.

### NN 48/1998 (6.4.1998.), Odluka Ustavnog suda Republike Hrvatske broj: U-III-572/1995 od 11. ožujka 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući povodom
ustavne tužbe F. H. iz K., zastupanog po M. A., odvjetniku iz V., radi
zaštite ustavnih prava, na sjednici održanoj dana 11. ožujka 1998. godine,
donio je slijedeću

## **ODLUKU**

I. Ustavna tužba se odbija.

II. Ova odluka objavit će se u "Narodnim novinama".

Obrazloženje

F. H. iz K. podnio je ovom Sudu, putem punomoćnika, pravodobnu i dopuštenu
ustavnu tužbu u povodu presude Upravnog suda Republike Hrvatske, broj:
Us-7/1995-4 od 23. ožujka 1995. godine, kojom je odbijena njegova tužba
u upravnom sporu protiv rješenja Ministarstva unutarnjih poslova Republike
Hrvatske, broj: 511-01-42-UP/I-3/7234/1-94 od 15. studenoga 1994. godine,
donesenog u postupku radi primitka u hrvatsko državljanstvo.

Podnositelj navodi da su osporavane odluke nezakonite, jer njihovi donositelji
nisu na konkretan slučaj primijenili odredbu članka 4. Zakona o hrvatskom
državljanstvu ("Narodne novine", broj 53/91, 28/92 i 113/93, nastavno:
Zakon), iako su to bili dužni. Obrazloženje osporavanih odluka, tvrdi podnositelj,
temelji se, između ostalog, na pravnom shvaćanju sjednice Upravnog suda
Republike Hrvatske da se odredba članka 4. odnosi samo na osobe rođene
nakon stupanja na snagu ovog Zakona, pa se na taj način uvodi diskriminacija
ljudi po kriteriju datuma rođenja, a što spada u red onih po vjeri, spolu,
rasi, naciji i sl.

Iz navoda ustavne tužbe može se zaključiti da podnositelj ukazuje na
povredu prava na jednakost neovisno o rasi, (...) podrijetlu, rođenju (...)
i na jednakost pred zakonom, iz članka 14. Ustava Republike Hrvatske ("Narodne
novine", broj 56/90, nastavno: Ustav), kao i na povredu prava na jednakost
građana i stranaca pred sudovima i inim tijelima, iz članka 26. Ustava.
Stoga predlaže ustavnu tužbu usvojiti i ukinuti osporavane odluke.

Ustavna tužba nije osnovana.

Iz dokumentacije u spisima Upravnog suda Republike Hrvatske i Ministarstva
unutarnjih poslova razvidno je da je podnositelj rođen 1971. godine u T.
(tadašnja SR M.), od oca koji u tom trenutku nije bio hrvatski državljanin
i majke hrvatske državljanke, dok spomenuta odredba članka 4. zahtijeva
ili hrvatsko državljanstvo za oba roditelja, ili rođenje na području Republike
Hrvatske i hrvatsko državljanstvo jednog od roditelja, ili rođenje u inozemstvu
uz hrvatsko državljanstvo jednog roditelja, a nepostojanje državljanstva
drugog itd.

Sve i ako bi se radilo o osobi rođenoj nakon 8. listopada 1991. godine,
ovi kriteriji ne bi bili zadovoljeni, jednako kao niti kada se konkretan
slučaj prosuđuje prema bivšem Zakonu o državljanstvu SR Hrvatske ("Narodne
novine", broj 32/77), koji se sa Zakonom o hrvatskom državljanstvu u odnosnom
dijelu u bitnome podudara.

Dakle, budući da podnositelj ne udovoljava uvjetima za stjecanje hrvatskog
državljanstva podrijetlom, primijenjene su odredbe o stjecanju hrvatskog
državljanstva prirođenjem, a kako je utvrđeno da ne ispunjava jedan od
kumulativno postavljenih uvjeta (članak 8. stavak 1. točka 3.), odnosno
nema prijavljen boravak pet godina prije podnošenja zahtjeva za primitak
u hrvatsko državljanstvo (što podnositelj niti ne osporava), to je zahtjev
odbijen.

Za napomenuti je i to da u postupku pred nadležnim upravnim tijelom
podnositelj nije dokazao niti svoju pripadnost hrvatskom narodu u smislu
odredbe članka 16. Zakona, pa je otpao i taj kriterij za primitak u hrvatsko
državljanstvo.

Imajući u vidu sve navedeno, u ustavnosudskom je postupku utvrđeno da
je postupak pred upravnim tijelom, kao i pred Upravnim sudom Republike
Hrvatske proveden sukladno zakonu, kao i da su donesene odluke utemeljene
na zakonu, pa slijedom toga, nisu povrijeđena ustavna prava podnositelja
na koja on u ustavnoj tužbi ukazuje.

Zbog toga je, a na temelju odredaba članka 59. i 61. Poslovnika Ustavnog
suda Republike Hrvatske ("Narodne novine", broj 29/94), donesena odluka
kao u izreci.

Odluka o objavi temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-572/1995
Zagreb, 11. ožujka 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 48/1998-605